舟中夜飲憶和弟聯句
作者：劉敞
朝代：宋

paragraphs: 人生如浮雲，聚散苦不定。
向來詩酒歡，雖唱誰與應。
蟋蟀鳴在戶，玉衡逼冬孟。
悠悠千里思，寂寂中夜静。
豈曰無他人，不如我同姓。
吁嗟繋名利，有若置機阱。
窘然塵埃中，恥無六翮勁。
訪戴舟已慚，攀嵇駕難命。
臨觴置不飲，引領起獨詠。
莽莽天地昏，誰知我心怲。